**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie este împuternicit să aducă la cunoştinţa opiniei publice următoarele:**

Procurori ai Parchetului de pe lângă Tribunalul Buzău au dispus, prin rechizitoriu, la 13.07.2011, trimiterea în judecată în stare de arest preventiv a inculpatului Galeş Eugen Nicolae sub aspectul săvârşirii infracţiunilor de omor calificat, omor deosebit de grav şi tâlhărie.

Din probatoriul administrat în cauză, pe parcursul urmăririi penale, a rezultat următoarea situaţie de fapt :

La data de 13.04.2010, pe fondul unei stări conflictuale mai vechi, inculpatul Galeş Eugen Nicolae a aplicat victimei Ş.M. ( mătuşa acestuia) multiple lovituri cu pumnii şi picioarele, culminând cu lovirea acesteia cu o sapă în zona capului, cauzându-i, în acest fel, decesul.

Din raportul medico-legal de necropsie întocmit în cauză a rezultat că moartea victimei s-a datorat hemoragiei meningo-ventriculare şi compresiei cerebrale, consecinţă a unui traumatism cranio cerebral acut deschis. Actul medico-legal a mai concluzionat că victima  prezenta mai multe fracturi costale, escoriaţii şi echimoze.

De asemenea, actul de inculpare a  mai reţinut că, la data de 15.04.2010, inculpatul Galeş Eugen Nicolae s-a întalnit cu victima P.I.L care descărca gunoiul dintr-o căruţă, ocazie cu care, pentru a o deposeda de bunuri, i-a aplicat acesteia lovituri cu o furcă în zona toracelui şi a laringelui, după care, cu un cuţit i-a cauzat multiple plăgi tăiate în zona capului şi i-a introdus cuţitul în ochiul stâng.

Din pricina intensităţii loviturii, vârful cuţitului s-a rupt, fiind identificat cu ocazia necropsiei în craniul victimei. Ulterior, inculpatul i-a sustras acesteia mai multe obiecte vestimentare, o sumă de bani, atelajul şi alte bunuri.

Din raportul medico-legal de necropsie a rezultat că moartea victimei P.I.L. a fost violentă şi s-a datorat hemoragiei meningo-ventriculare, consecinţa unei plăgi tăiate-înţepate, cu secţiune de glob ocular stâng.

La momentul comiterii acestor fapte, inculpatul se sustrăgea de la executarea a două pedepse cu închisoare, fiind dat în urmărire generală. Ulterior a fost încarcerat, dar a evadat din sediul Judecătoriei Moreni, fiind în prezent cercetat şi de Parchetul de pe lângă Tribunalul Dâmboviţa pentru comiterea infracţiunii de evadare.

Dată fiind natura infracţiunilor comise, inculpatul a fost expertizat psihiatric, la 25.06.2010 de Institutul Naţional de Medicină Legală ,,Mina Minovici”, ocazie cu care s-a stabilit că acesta a prezentat diagnosticul de ,,tulburare organică de personalitate, cu manifestări antisociale”, păstrându-şi, însă, capacitatea psihică de apreciere critică a conţinutului şi consecinţelor faptelor sale, respectiv a avut discernământul păstrat în raport cu faptele pentru care a fost cercetat.

Dosarul a fost înaintat, spre competentă soluţionare,  Tribunalului Buzău.